Forslag til Europa-Parlamentets og Rådets beslutning om en række retningslinjer, herunder fastlæggelse af projekter af fælles interesse, for transeuropæiske net til elektronisk dataudveksling mellem administrationerne (Ida) (98/C 54/03) (EØS-relevant tekst) KOM(97) 661 endelig udg. - 97/0340(COD)

(Forelagt af Kommissionen den 12. december 1997)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129 D, stk. 1,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget,

i henhold til fremgangsmåden i traktatens artikel 189 B, og

ud fra følgende betragtninger:

(1) I sin resolution af 20. juni 1994 (1) understregede Rådet behovet for en samordnet udveksling af oplysninger mellem administrationerne;

(2) i sin resolution af 21. november 1996 (2) fastsatte Rådet nye politiske prioriteter i forbindelse med informationssamfundet;

(3) i sin meddelelse af 19. juli 1994 (3) foreslog Kommissionen en handlingsplan for informationssamfundet;

(4) Kommissionen har fremsat forslag til en handlingsplan for det indre marked (4);

(5) i Europa-Parlamentets beslutning af 12. juni 1997 (5) opfordres Den Europæiske Union og medlemsstaterne til at træffe foranstaltninger med henblik på udvikling og anvendelse af nye informations- og kommunikationsteknologier (IT) det kommende årti;

(6) Europa-Parlamentet og Rådet har ved beslutning nr. 2717/95/EF (6) vedtaget en række retningslinjer for udvikling af Euro-ISDN som et transeuropæisk net;

(7) Europa-Parlamentet og Rådet har ved beslutning nr. 1336/97/EF (7) vedtaget et sæt retningslinjer for transeuropæiske telenet;

(8) med henblik på gennemførelsen af Den Økonomiske og Monetære Union og Fællesskabets politikker og aktiviteter er det nødvendigt for medlemsstaternes administrationer og Fællesskabet at have adgang til og kunne udveksle og behandle stadig stigende informationsmængder;

(9) for at kunne udøve de beføjelser, de har fået tildelt, skal Fællesskabets institutioner have adgang til, kunne udveksle og behandle stigende informationsmængder;

(10) en effektiv og sikker udveksling af information, der kan viderebehandles, kræver adgang til integrerede datakommunikationssystemer, i det følgende benævnt telematiknet;

(11) telematiknet, der forbinder informationssystemerne i medlemsstaternes administrationer og Fællesskabet over hele Europa er transeuropæiske telenet for administrationerne;

(12) det er en vigtig faktor for fremgang og øget konkurrenceevne inden for det europæiske erhvervsliv, at det indre marked fungerer uden problemer, og at hindringer for kommunikationen mellem offentlige administrationer og den private sektor ryddes af vejen;

(13) brugen af telematiknet kan bidrage til at beskytte Fællesskabets finansielle interesser og bekæmpe svig;

(14) det kan blive nødvendigt at ændre og forbedre telematiknettene i forbindelse med forberedelserne til en udvidelse af Den Europæiske Union;

(15) lydhørhed og åbenhed hos de offentlige administrationer vil tilskynde Den Europæiske Unions borgere til at udnytte fordelene ved informationssamfundet;

(16) Fællesskabet bruger eller drager fordel af telematiknet, der bidrager til gennemførelsen af Fællesskabets politikker og aktiviteter, kommunikation mellem institutionerne og gennemførelse af Den Økonomiske og Monetære Union;

(17) oprettelsen af sådanne net påhviler såvel Fællesskabet som medlemsstaterne;

(18) det er vigtigt at sikre maksimal interoperabilitet for at opnå stordriftsfordele og øge fordelene ved sådanne net;

(19) for at udnytte Fællesskabets finansielle ressourcer effektivt er det nødvendigt at dele udgifterne til disse net ligeligt mellem medlemsstaterne og Fællesskabet og samtidig undgå, at der anskaffes unødvendigt udstyr, at undersøgelser gentages, og at man følger forskellige fremgangsmåder;

(20) der er således et behov for at definere specifikke retningslinjer, der skal gælde for alle sådanne net samt specifikke økonomiske rammer for projekter af fælles interesse i henhold til sådanne retningslinjer;

(21) i overensstemmelse med principperne om subsidiaritet og proportionalitet, jf. traktatens artikel 3 B, kan målet, at oprette disse net, ikke i tilstrækkelig grad opfyldes af medlemsstaterne; det kan derfor på grund af den påtænkte aktions omfang og virkninger bedre gennemføres på fællesskabsplan; ved den påtænkte aktion handler Fællesskabet kun i det omfang, det er nødvendigt for at nå nævnte mål;

(22) gennemførelsen af aftalen om Det Europæiske Økonomiske Samarbejdsområde og associeringsaftalerne med Fællesskabet nødvendiggør ændringer og forbedringer af de relevante telematiknet;

(23) telematiknet og elektronisk kommunikation har i sig selv en international dimension;

(24) foranstaltningerne til sikring af interoperabilitet mellem telematiknet for administrationerne er i overensstemmelse med de vedtagne prioriteter for transeuropæiske telenet;

(25) Rådet har vedtaget afgørelse 95/468/EF (8) om fællesskabsstøtte til telematisk dataudveksling mellem administrationerne i Fællesskabet (Ida);

(26) i nærværende beslutning fastlægges en finansieringsramme for hele programmets varighed, som udgør det primære referencegrundlag, jf. punkt 1 i Europa-Parlamentets, Rådets og Kommissionens erklæring af 6. marts 1995 (9), for budgetmyndigheden inden for rammerne af den årlige budgetprocedure -

VEDTAGET FØLGENDE BESLUTNING:

Artikel 1

Anvendelsesområde og målsætninger

1. Fællesskabet gennemfører aktioner i samarbejde med medlemsstaterne inden for området transeuropæiske telematiknet for administrationerne og træffer de foranstaltninger, der beskrives i artikel 3 til 6 og i artikel 9 og 11, og som har til formål at:

a) oprette operationelle, interoperable, transeuropæiske telematiknet mellem medlemsstaternes administrationer, både nationale og regionale, samt mellem disse administrationer og Fællesskabets institutioner og organer for at muliggøre en effektiv og sikker informationsudveksling med henblik på gennemførelse af Den Økonomiske og Monetære Union, og således at medlemsstaterne og Fællesskabet kan gennemføre Fællesskabets politikker og aktiviteter, jf. traktatens artikel 3 og 3 A, inden for deres respektive kompetenceområder;

b) oprette integrerede telematiknet for at lette kommunikationen mellem Fællesskabets institutioner og beslutningsprocessen i Fællesskabet.

2. Denne beslutning er en del af Ida-programmet.

Artikel 2

Definitioner

I denne beslutning forstås ved

a) »telematiknet« et omfattende datakommunikationssystem, der ikke blot består af den fysiske infrastruktur og de fysiske forbindelser, men ligeledes de tjeneste- og applikationslag, som er bygget oven på denne infrastruktur, hvorved det bliver muligt at udveksle oplysninger mellem organisationer og enkeltpersoner ad elektronisk vej

b) »Ida-net« et transeuropæisk telematiknet for administrationer, der er oprettet eller videreført i henhold til denne beslutning. Et sådant net oprettes på initiativ af Fællesskabet i dettes egenskab af bruger eller deltager i nettet, eller fordi Fællesskabet drager fordel af nettet og derfor har en interesse i dets oprettelse

c) »sektornet« et transeuropæisk telematiknet for administrationer, der er forbeholdt gennemførelsen af eller administrativ støtte til en bestemt fællesskabspolitik eller -aktivitet, som i det følgende benævnes en »administrativ sektor«

d) »Ida-projekt« en række sammenhængende aktioner, jf. bilaget, der gennemføres eller videreføres i henhold til denne beslutning, og som vedrører oprettelse eller forbedring af sektornet.

Artikel 3

Projekter af fælles interesse

1. Med henblik på gennemførelse af målsætningerne i artikel 1 gennemfører Fællesskabet og medlemsstaterne projekter af fælles interesse, jf. bilaget.

2. Gennemførelsen af disse projekter sker i overensstemmelse med arbejdsprogrammet for Ida og de overordnede gennemførelsesplaner, som omhandles i artikel 5.

3. Fællesskabet og medlemsstaterne mobiliserer de finansielle, tekniske og ledelsesmæssige ressourcer og træffer de organisatoriske foranstaltninger, der er nødvendige for at gennemføre Ida-projekter.

Artikel 4

Prioriteter

Ved udformningen af arbejdsprogrammet for Ida og tildelingen af Fællesskabets finansielle ressourcer til Ida-projektet prioriteres de projekter, som gennem oprettelse eller forbedring af sektorbestemte net:

a) bidrager direkte til at fjerne hindringer for varers, personers, tjenesteydelsers og kapitalens fri bevægelighed, eller

b) bidrager direkte til Den Økonomiske og Monetære Unions succesfulde gennemførelse eller tilfredsstillende funktion, eller

c) fremmer kommunikationen mellem Fællesskabets institutioner, eller

d) bidrager til at beskytte Fællesskabets finansielle interesser eller bekæmpe svig, eller

e) på anden måde letter forberedelserne til udvidelsen af Den Europæiske Union, eller

f) på anden måde fremmer EF-erhvervslivets og navnlig de små og mellemstore virksomheders konkurrenceevne, eller

g) på anden måde direkte gavner Den Europæiske Unions borgere.

Artikel 5

Hovedlinjer

1. Ved gennemførelsen af Ida-projekter skal principperne i stk. 2-8 iagttages.

2. Ida-projekter omfatter alle aktioner, der er nødvendige for at oprette eller forbedre sektorbestemte net, herunder feasibilityundersøgelser og demonstrationsaktiviteter, nedsættelse af arbejdsgrupper bestående af eksperter fra medlemsstaterne og Fællesskabet samt anskaffelse af varer og tjenester for Fællesskabet.

3. Ida-projekterne omfatter en forberedelsesfase, en feasibilityfase, en udviklings- og valideringsfase samt en implementeringsfase.

Forberedelsesfasen fører til fastlæggelse af målsætningerne, en definition af projektets omfang og en begrundelse for projektet og indebærer, at deltagerne gennem en passende høringsprocedure engagerer sig i og forstår projektet.

Feasibilityfasen fører til fastlæggelse af en overordnet implementeringsplan, hvor:

a) det eller de net, der planlægges oprettet ifølge projektet, beskrives med hensyn til målsætning, funktionalitet, deltagere og teknisk udformning

b) Fællesskabet og medlemsstaterne tildeles roller og opgaver i den efterfølgende udviklings- og valideringsfase samt implementeringsfasen

c) der udarbejdes en detaljeret beskrivelse af det forventede udbytte med vurderingskriterier for måling af dette udbytte efter implementeringsfasen

d) der udarbejdes et skema for en rimelig fordeling mellem Fællesskabet og medlemsstaterne af udgifterne til drift og vedligeholdelse af de pågældende net efter afslutningen på implementeringsfasen.

Under udviklings- og valideringsfasen udvikles, afprøves, evalueres og overvåges den foreslåede løsning med hensyn til nettet eller nettene i mindre målestok, og resultaterne bruges til at justere den overordnede implementeringsplan.

Under implementeringsfasen skal det eller de fuldt funktionelle net oprettes i overensstemmelse med den overordnede implementeringsplan.

4. Ida-projekterne bygger på horisontale aktioner og foranstaltninger som Fællesskabet gennemfører inden for rammerne af Rådets afgørelse 98/. . ./EF om en række aktioner og foranstaltninger med henblik på at sikre interoperabilitet mellem og adgang til transeuropæiske net til elektronisk dataudveksling mellem administrationerne (Ida); der skal især anvendes fælles generiske tjenester og applikationer, hvor det er muligt.

5. Fastlæggelsen af brugerkrav for sektorbestemte Ida-net sker inden for rammerne af den pågældende fællesskabspolitik eller -aktivitet og navnlig i overensstemmelse med en eventuel udvalgsprocedure inden for den pågældende politik eller aktivitet.

6. Tekniske specifikationer for hvert Ida-projekt udarbejdes under henvisning til europæiske standarder eller offentligt tilgængelige specifikationer med henblik på at sikre en høj grad af interoperabilitet mellem systemer på nationalt plan og fællesskabsplan inden for og på tværs af administrative sektorer samt i forhold til den private sektor. Der tages særlig hensyn til Fællesskabets retningslinjer og støtteværktøjer inden for området standardisering af offentlige indkøb af IT- og telekommunikationssystemer og -tjenester.

7. Ved definitionen og gennemførelsen af de enkelte Ida-projekter lægges der vægt på at bygge videre på resultaterne fra andre relevante fællesskabsaktiviteter, navnlig Fællesskabets programmer for forskning og teknologisk udvikling samt Fællesskabets aktiviteter vedrørende transeuropæiske telenet.

8. Senest et år efter implementeringsfasens afslutning foretages en revision af de enkelte Ida-projekter. Medlemsstaterne underrettes om resultaterne af denne revision.

Artikel 6

Fællesskabets finansielle bidrag

1. I forbindelse med gennemførelsen af Ida-projekterne bærer Fællesskabet udgifterne i forhold til sine interesser.

2. Fællesskabets finansielle bidrag til de enkelte Ida-projekter fastsættes som anført i stk. 3-7.

3. I projektets forberedelses- og feasibilityfaser kan Fællesskabets bidrag dække alle udgifter til de nødvendige undersøgelser.

4. I projektets udviklings- og valideringsfase samt implementeringsfasen dækker Fællesskabet udgifterne til de opgaver, som det tildeles i den overordnede implementeringsplan for projektet.

5. Fællesskabet kan i form af direkte tilskud bidrage til dækning af en eller flere medlemsstaters udgifter, således at disse medlemsstater kan

a) udføre aktiviteter vedrørende et Ida-projekt eller net, som vurderes at være til gavn for andre deltagere eller andre sektornet

b) forbedre et nationalt system, som skønnes nødvendigt for at forbedre eller forenkle den overordnede implementering af et bestemt netsystem.

De planlagte tilskud specificeres i Ida-arbejdsprogrammet for det pågældende budgetår. Bortset fra undtagelsestilfælde kan tilskud ikke overstige halvdelen af de udgifter, en medlemsstat faktisk har til udførelsen af de opgaver, hvortil tilskuddet gives.

6. Fællesskabsfinansieringen i henhold til denne beslutning ophører ved afslutningen af implementeringsfasen for et Ida-projekt; der kan imidlertid i undtagelsestilfælde ydes yderligere finansiering i henhold til denne beslutning for at dække en del af eller hele udgiften til drift og vedligeholdelse af et Ida-net indtil udgangen af det år, der følger efter året for implementeringens afslutning.

7. Fællesskabet kan også inden for rammerne af denne beslutning og frem til udgangen af 1999 dække udgifterne til drift og vedligeholdelse af de Ida-net, som videreføres i henhold til denne beslutning, og som allerede er i funktion på den dato, hvor denne beslutning træder i kraft.

Artikel 7

Gennemførelse

1. Kommissionen gennemfører de fællesskabsforanstaltninger, der beskrives i artikel 3 til 6.

2. Proceduren i artikel 8 gælder for godkendelse af den del af Ida's arbejdsprogram, som vedrører gennemførelsen af denne beslutning, og som Kommissionen udarbejder årligt på grundlag af de prioriteter og principper, der fastsættes i henholdsvis artikel 4 og 5.

3. Proceduren i artikel 8 gælder også for godkendelse i overensstemmelse med principperne i artikel 5 af den overordnede implementeringsplan for de enkelte Ida-projekter ved afslutningen af feasibilityfasen og ved afslutningen af udviklings- og valideringsfasen samt godkendelse af alle efterfølgende væsentlige ændringer af nævnte implementeringsplan.

Artikel 8

Udvalgsprocedure

1. Kommissionen bistås af et udvalg, der består af medlemsstaternes repræsentanter, og som har Kommissionens repræsentant som formand. Udvalget betegnes Udvalget for Telematik mellem Administrationerne (Telematics between Administrations Committee - TAC).

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanter for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald gælder følgende:

Kommissionen kan udsætte gennemførelsen af de foranstaltninger, den har truffet afgørelse om, i et tidsrum på højst en måned regnet fra datoen for denne underretning.

Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

2. Kommissionen underretter regelmæssigt udvalget om gennemførelsen af denne beslutning.

Artikel 9

Revision og evaluering

1. Bilaget tages op til revision af Europa-Parlamentet og Rådet hvert tredje år.

2. Kommissionen foretager i samarbejde med medlemsstaterne en evaluering af gennemførelsen af denne beslutning to år efter denne beslutnings ikrafttræden eller enhver efterfølgende ændring af bilaget og derefter hvert tredje år.

3. I denne evaluering konstateres det, hvilke fremskridt der er gjort med hensyn til de projekter af fælles interesse, som er fastlagt i bilaget, samt hvad deres aktuelle status er.

I evalueringen undersøges også Ida-nettenes gavnlige virkninger for Fællesskabet, medlemsstaterne, Fællesskabets erhvervsliv og Den Europæiske Unions borgere set i forhold til de udgifter, Fællesskabet har haft, og der udpeges emner for mulige forbedringer, og synergien med andre fællesskabsaktiviteter på området transeuropæiske telenet vurderes.

4. Kommissionen tilsender Europa-Parlamentet og Rådet sin evaluering sammen med et forslag til revision af bilaget.

Artikel 10

Inddragelse af EØS og de associerede lande

1. I forbindelse med Ida-programmet kan der åbnes mulighed for, at landene i Det Europæiske Økonomiske Samarbejdsområde, de associerede lande i Central- og Østeuropa samt Cypern inden for rammerne af deres respektive aftaler med Fællesskabet kan deltage i projekter af fælles interesse, som er relevante for sådanne aftaler.

2. I forbindelse med implementeringen af Ida-projekter skal samarbejde med tredjelande og med internationale organisationer og instanser fremmes.

Artikel 11

Andre sektornet

1. Med hensyn til oprettelse eller forbedring af alle andre sektornet, som ikke er Ida-projekter, i det følgende benævnt »andre sektornet«, sikrer medlemsstaterne og Kommissionen, i overensstemmelse med de relevante bestemmelser i fællesskabslovgivningen om oprettelse af sådanne sektornet, at stk. 2-6 overholdes.

2. De andre sektornet anvender de horisontale aktioner og foranstaltninger, som Fællesskabet gennemfører inden for rammerne af afgørelse 98/. . ./EF om en række aktioner og foranstaltninger med henblik på at sikre interoperabilitet mellem og adgang til transeuropæiske net til dataudveksling mellem administrationerne (IDA), i det omfang disse aktioner og foranstaltninger kan bidrage til at opfylde brugerkravene til de andre sektornet.

3. De tekniske specifikationer for de andre sektornet udarbejdes under henvisning til europæiske standarder eller offentligt tilgængelige specifikationer med henblik på at sikre en høj grad af interoperabilitet mellem systemer på nationalt plan og på fællesskabsplan inden for og på tværs af administrative sektorer samt i forhold til den private sektor. Der tages særligt hensyn til Fællesskabets retningslinjer og støtteværktøjer inden for området standardisering af offentlige indkøb af IT- og telekommunikationssystemer og tjenester såsom Sprite - S2.

4. Ved definitionen og implementeringen af de andre sektornet lægges der vægt på at bygge videre på resultaterne fra andre relevante fællesskabsaktiviteter, navnlig Fællesskabets programmer for forskning og teknologisk udvikling, samt Fællesskabets aktiviteter på området transeuropæiske telenet.

5. Efter implementeringen foretages der en revision af hvert af de andre sektornet.

6. Fællesskabet afholder udgifter i forhold til dets egne interesser i forbindelse med oprettelsen af de andre sektornet.

Artikel 12

Finansieringsramme

Finansieringsrammen for gennemførelse af nærværende program for perioden 1998-2000 fastsættes til 38,5 MECU.

Budgetmyndigheden godkender de årlige bevillinger inden for rammerne af de finansielle overslag.

Artikel 13

Ikrafttræden

Denne beslutning træder i kraft på tredjedagen efter offentliggørelsen i De Europæiske Fællesskabers Tidende.

Artikel 14

Adressater

Denne beslutning er rettet til medlemsstaterne.

(1) EFT C 181 af 2.7.1994, s. 1.

(2) EFT C 376 af 12.12.1996, s. 1.

(3) KOM(94) 347 endelig udg.

(4) KOM(97) 184 endelig udg.

(5) EFT C 200 af 30.6.1997, s. 196.

(6) EFT L 282 af 24.11.1995, s. 16.

(7) EFT L 183 af 11.7.1997, s. 12.

(8) EFT L 269 af 11.11.1995, s. 23.

(9) EFT C 102 af 4.4.1996, s. 4.

BILAG

PROJEKTER AF FÆLLES INTERESSE INDEN FOR TRANSEUROPÆISKE NET FOR DATAUDVEKSLING MELLEM ADMINISTRATIONERNE

Følgende projekter betragtes som værende af fælles interesse inden for Ida-programmet:

A) GENERELT

1. Fortsættelsen af sektorbestemte projekter og foranstaltninger, som gennemføres i henhold til Rådets afgørelse 95/468/EF af 6. november 1995 med undtagelse af følgende net, som tidligere har modtaget støtte fra Ida-programmet, og som nu specifikt er udelukket fra det nye program:

SIGL

VIES

TRANSIT

QUOTA

EBTI

TARIC

SCENT CIS/FISCAL

SEED - EXCISE CONTROL

CCN/CSI;

2. Implementering af net, der er nødvendige for de europæiske agenturers funktion, og som underbygger retsgrundlaget i forbindelse med oprettelsen af de europæiske agenturer.

3. Implementering af net, som inden for rammerne af Fællesskabets politikker og aktiviteter samt under uforudsete omstændigheder er påkrævede for at underbygge Fællesskabets og medlemsstaternes aktioner til beskyttelse af menneskers, dyrs og planters liv og sundhed, de europæiske forbrugeres rettigheder og Fællesskabets grundlæggende interesser.

B) UDVIDELSE AF EKSISTERENDE IDA-PROJEKTER

1. Udvidelse af projektet vedrørende formidling og behandling af officielle dokumenter til at omfatte al informationsudveksling mellem de europæiske institutioner og medlemsstaternes regeringer og administrationer samt formidling af Kommissionens selvstændige akter.

2. Forbedring af SIMAP-projektet med en telematiktjeneste, der omfatter hele indkøbsprocessen.

3. Udvidelse af EUPHIN- (tidligere CARE) netarkitekturen inden for sundhedsvæsenet til udveksling af nye sundhedsrelaterede oplysninger, for eksempel vedrørende blodtransfusionskæden, nye sygdomme og ulykker i fritiden og i hjemmet.

4. Udvidelse af TESS-rammerne til at omfatte udveksling af oplysninger vedrørende nye sektorer inden for social sikring såsom arbejdsløshed og familieydelser.

5. Udvidelse og videreudvikling af EURES, med fokus på udveksling af oplysninger om ledige stillinger og jobsøgende på tværs af grænserne, decentralisering og forbedret offentlig adgang.

6. Udveksling af miljødata og -oplysninger til EIONET.

7. Udvidelse af borgernes adgang til miljøoplysninger.

8. Udvidelse af EMCDDA-REITOX-narkotikaovervågningssystemet til at omfatte nye partnere på nationalt plan og emner som narkotikarelateret kriminalitet i byerne.

9. PR-aktiviteter for og bevidstgørelse om net i landdistrikter.

10. Udvidelse af eksisterende farmaceutiske net til andre videnskabelige og lovgivningsmæssige områder og andre brugergrupper som erhvervslivet og borgerne.

C) SÆRLIGE NYE NET TIL UNDERBYGNING AF ØMU OG FÆLLESSKABETS POLITIKKER OG AKTIVITETER

1. Telematiknet, som letter kontrollen med overholdelsen af konvergenskriterierne, indførelsen af euroen og den økonomiske og monetære politik.

2. Telematiknet til udveksling af statistikker i overensstemmelse med Fællesskabets politiske prioriteter.

3. Telematiknet til levering af statistiske oplysninger til borgerne.

4. Nye telematiknetsystemer til indsamling og formidling af statistiske oplysninger.

5. Nye telematikprojekter til støtte for forvaltningen af markederne for landbrugsprodukter og landbrugsstrukturer, en mere effektiv økonomisk forvaltning og kampen mod svig i landbrugssektoren.

6. Telematiknet til udveksling af data om landbrugsregnskaber (RICA) mellem nationale instanser og Kommissionen.

7. Forbedring af horizontale telematiske dataudvekslingssystemer inden for landbrugssektoren.

8. Telematiknet, der kan lette indsamling, forvaltning og formidling af information inden for centrale og regionale administrationer vedrørende gennemførelsen af regional- og samhørighedspolitikkerne.

9. Dataudveksling om typegodkendelse af motorkøretøjer mellem administrationerne, herunder mulighed for at give synsmyndighederne adgang til en interaktiv database (LISTEC) og til direktiver.

10. Telematiknet til udveksling af oplysninger mellem erhvervsmyndigheder og mellem erhvervsmyndigheder og branchesammenslutninger.

11. Telematisk netgrænseflade til Kommissionens eksisterende databaser med henblik på at lette de europæiske organisationers, og navnlig SMV's, adgang til fællesskabsfinansiering.

12. Telematiknet til udveksling af oplysninger om kosmetiske produkter.

13. Telematiktjenester, der kan lette byrderne på virksomheder i forbindelse med udfyldelse af administrative formularer.

14. Telematiktjenester til et tidligt varslingssystem for nye syntetiske narkotika (EMCDDA).

15. Telematiktjenester til udveksling af oplysninger vedrørende indholdet på åbne net samt til fremme af udvikling og fri omsætning af nye audiovisuelle tjenester og informationstjenester.

16. Telematiknet til støtte for udveksling af oplysninger om fører, køretøj og speditør mellem medlemsstaterne.

17. Telematiknet til støtte for udvidelsen af EU gennem indførelse af effektiv, elektronisk kommunikation mellem Kommissionens og Rådets oversættelsestjenester og de midlertidige oversættelses/revisionskontorer, som oprettes i de forskellige ansøgerlande.

D) GLOBALISERING AF IDA-NET

1. Udvidelse af TESS-arkitekturen for dataudveksling vedrørende alderspension til lande, hvortil mange borgere fra medlemsstaterne er emigreret.

2. Udvidelse af adgangen til EU's telematiknet for sundhedsvæsen og farmaceutiske produkter til at omfatte internationale organisationer, EØS, EFTA, de central- og østeuropæiske lande samt G7-landene.

3. Sikring af miljønettenes interoperabilitet i forhold til tredjelandes miljømyndigheder og internationale organisationer.

4. Udvidelse af adgangen til telematiknettet EMCDDA-REITOX til at omfatte de central- og østeuropæiske lande, EFTA og Middelhavslandene samt tredjelande og internationale organisationer, der udveksler oplysninger med EMCDDA- og REITOX-systemet.

E) INTERINSTITUTIONELLE PROJEKTER

1. Etablering af en telematikforbindelse mellem Kommissionen, Rådet samt EU-formandskabets institutioner og hjemsted.

2. Netforbindelse og dokumentdeling mellem de europæiske agenturer og organer samt mellem disse og de europæiske institutioner.

3. Telematiknettjenester til støtte for interinstitutionel dataudveksling på landbrugsområdet.

4. Telematikstøtte til kommunikationen mellem Fællesskabets institutioner gennem deling/udveksling af flersprogede ressourcer og tilrettelæggelse af delt adgang til terminologidatabaser.

5. Støtte til interinstitutionel udveksling gennem en bedre styring af oversættelsesprocessen og bedre oversættelsesværktøjer.